KIRJALLINEN KYSYMYS E-0494/03 esittäjä(t): Chris Davies (ELDR) komissiolle. Tuki aurinkoenergialle.



Virallinen lehti nro 268 E , 07/11/2003 s. 0107 - 0108



KIRJALLINEN KYSYMYS E-0494/03 esittäjä(t): Chris Davies (ELDR) komissiolle (21. helmikuuta 2003) Aihe: Tuki aurinkoenergialle Mikä on komission viimeisin arvio aurinkoenergian osuudesta eri jäsenmaiden energiantarpeen tyydyttämisessä? Saksan hallitus on äskettäin ilmoittanut nostavansa aurinkokeräimille myönnettävän valtionavustuksen 125 euroon neliömetriä kohden, jotta aurinkokeräinten pinta-ala saataisiin nostettua 10 miljoonaan neliömetriin vuoteen 2006 mennessä. Millaisia valtionavustuksia ja mitä tavoitteita aurinkoenergiaan perustuvan lämmityksen lisäämisellä kullakin jäsenvaltiolla on? Miten komissio tukee taloudellisesti aurinkoenergiaan perustuvan lämmityksen edistämistä? Millaisia tavoitteita EU:lle kokonaisuudessaan on asetettu? Loyola de Palacion komission puolesta antama vastaus (27. maaliskuuta 2003) Komissio on arvioinut aurinkoenergian potentiaaliksi 75100 miljoonaa neliömetriä vuonna 2010. Suuri haarukka johtuu siitä, että suuntaukset vaihtelevat hyvin paljon maittain. Vaikka vuonna 2000 aurinkokeräinten pinta-ala Euroopassa olikin 9,5 miljoonaa neliömetriä ja ennusteiden mukaan niiden pinta-ala on vuoden 2003 lopussa noin 20 miljoonaa neliömetriä, aurinkokeräimet ovat jakautuneet hyvin epätasaisesti eri jäsenvaltioiden välille, koska 79 prosenttia laitoksista sijaitsi vain neljässä maassa ja 67 prosenttia kolmessa maassa. Yleisen luulon vastaisesti kärjessä eivät ole ne maat, joilla on parhaimmat valmiudet (Kreikkaa lukuun ottamatta), vaan ne maat, joissa on toteutettu ennakoivia toimenpiteitä. Jäsenvaltioiden tavoitteiden osalta unionin lainsäädännössä säädetään ainoastaan jäsenvaltioiden sitoumuksesta toisaalta saavuttaa tavoite uusiutuvien energialähteiden osuuden nostamisesta 12 prosenttiin kokonaisenergiankulutuksesta vuoteen 2010 mennessä ja toisaalta kansallisista tavoitteista sähköenergian tuottamiseksi uusiutuvista energialähteistä direktiivin 2001/77/EY(1) mukaisesti. Vain muutamissa jäsenvaltioissa on aurinkoenergian kehittämistä koskevia ohjelmia tai erityistavoitteita. Unionin lainsäädännössä ei ole vahvistettu aurinkoenergiaa tai lämmön- tai kylmäntuotantoa koskevia erityisiä tavoitteita. Jäsenvaltiot ovat kuitenkin sitoutuneet rakennusten energiatehokkuudesta 16. joulukuuta 2002 annetun Euroopan parlamentin ja neuvoston direktiivin 2002/91/EY(2) mukaisesti vähentämään alan energiakysyntää toteuttamalla energiatehokkuutta ja uusiutuvien energialähteiden käyttöönottoa edistäviä toimenpiteitä. Tietyt kaupungit ovat jo hyväksyneet kunnallisia määräyksiä aurinkoenergian käyttämiseksi rakennuksissa. Komissio tukee aloitteita, joiden tarkoituksena on edistää aurinkoenergian käyttöä unionin ohjelmissa ja etenkin sen hyödyntämistä rakennuksissa sekä lämmön- tai kylmäntuotannossa. Tutkimuksen ja teknologisen kehittämisen 6. puiteohjelman innovaatioiden tavoitteena on myöntää unionin tukea entistä taloudellisempien aurinkokeräinten kehittämiseksi sekä muovi- ja komposiittimateriaalien käyttämiseksi (esimerkiksi Flexcol- ja Compact-hankkeet). Toinen tavoite koskee entistä taloudellisempien aurinkovoimaloiden kehittämistä, jotta energiaa voidaan tuottaa laaja-alaisesti aurinkokeräinten keskittämisen avulla (esimerkiksi Eurotrough-, Solair- ja PS10-hankkeet). Altener-ohjelman tavoitteena on edistää aurinkoenergian käyttöä matkailun (hotellit jne.) tai urheilun (urheiluhallit) kaltaisilla aloilla. Jäsenvaltioiden tietyt alueet (esimerkiksi Kreeta tai Andalusia) ovat jo hakeneet Euroopan aluekehitysrahastolta (EAKR) rahoitusta aurinkoenergiaohjelmiin. Komissio katsoo, että suunnitellusta tavoitteesta joka pysyy 75100 miljoonan neliömetrin haarukassa on pidettävä kiinni ja että etenkin niillä alueilla, joilla on kaikkein eniten valmiuksia, on toteutettava toimia edellä mainitun rakennusten energiatehokkuudesta annetun direktiivin nopeaksi soveltamiseksi. (1) Euroopan parlamentin ja neuvoston direktiivi 2001/77/EY, annettu 27. syyskuuta 2001, sähköntuotannon edistämisestä uusiutuvista energialähteistä tuotetun sähkön sisämarkkinoilla (EYVL L 283, 27.10.2001). (2) EYVL L 1, 4.1.2003.